## El Centre del Carme acull el concert de pop-rock de la banda Melón Diesel en col·laboració amb el cantant valencià Alejandro Parreño

*** El 18 de desembre, el CCCC acull una nova sessió de ‘Trobades en el Carme’, amb entrada gratuïta
* Els autors de *Grita*, *Quiero un camino* o *Niña del sur* i el popular cantant valencià xarraran i tocaran en acústic**

El Centre del Carme Cultura Contemporània (CCCC) acull una nova sessió del cicle ‘Trobades en el Carme’, dedicat, en esta ocasió, al pop-rock espanyol més contagiós de la mà de la banda Melón Diesel i del cantant i compositor valencià Alejandro Parreño.

El dijous 18 de desembre, a les 19:00 hores, els autors de cançons mítiques com *Grita* o *Quiero un camino*, i el cantant valencià Alejandro Parreño, que es va fer popular per la seua participació en el programa de televisió *Operación Triunfo*, compartiran les seues experiències amb el presentador, Quique López.

En la trobada, amb entrada gratuïta, els artistes xarraran sobre les seues trajectòries, la seua música, les seues fites i les seues pròximes gires i oferiran una actuació en acústic.

El director gerent del Consorci de Museus de la Comunitat Valenciana, Nicolás Bugeda, ha celebrat la visita d’estos músics, que tanquen un any en què han visitat el Centre del Carme artistes com Seguridad Social, Santero y Los Muchachos, Volavent, Mr Sánchez, La Banda del Pop, Johnny B Zero, Cache Croche o Francis Montesinos, entre altres, fet que “ha acostat les trajectòries de creadors valencians musicals i de moda que han marcat tendència i són referent de la cultura contemporània”.

**Pop-rock espanyol**

La veterana banda Melón Diesel va aconseguir popularitat a Espanya a finals dels anys noranta i principis dels 2000, amb àlbums emblemàtics com *La Cuesta de Mister Bond*, *Hombre en el Espejo* i *Real*. Després de la seua separació en 2003, tres dels seus integrants van formar el grup Taxi, que ha continuat amb la trajectòria musical amb repertori propi i ha mantingut viva l’essència del so original.

En 2023, la banda gibraltarenya va ressuscitar el nom de Melón Diesel per a tornar als escenaris després de 25 anys, reafirmant el seu estil en el *rock* melòdic amb influències britàniques i lletres contagioses.

Per la seua banda, el cantant, músic i compositor valencià Alejandro Parreño va iniciar la seua carrera en 1995 com a vocalista, i en 2001 es va donar a conéixer al públic per la seua participació en el programa de televisió *Operación Triunfo,* en el qual va editar diversos discos amb més d’1,5 milions de còpies venudes i posterior gira espanyola.

Amb el seu primer treball en solitari, *Perdido en el paraíso* (2002), va vendre més de 150.000 còpies i va arribar a ser número 1 en el popular programa de ràdio *Los 40 Principales* amb la seua cançó *Ellas*.

En 2004, la seua carrera va fer un gir cap a la composició, amb Carlos Quintero i Mar de Pablos, i va formar la banda Nómada. Després d’uns anys de retir, torna com a solista presentant diverses cançons com a avançament de la seua nova gira i del seu àlbum *Infinito*, produït per Manuel Tomás, guanyador de dos Premis Grammy.

Fecha: 15/12/2025